ถูกเสนอช่วยแก้หนี้ครู
งวดเข้ามาทุกทีสำหรับการแก้ไขปัญหาหนี้ครู ที่มีสัดส่วนสูงจนเริ่มทำให้เกิดปัญหากับธนาคารเจ้าหนี้รายใหญ่อย่างธนาคารออมสิน
24 พ.ย. 2558

โดย...ชีวรัตน์ กิจนภาธนพงศ์
งวดเข้ามาทุกทีสำหรับการแก้ไขปัญหาหนี้ครู ที่มีสัดส่วนสูงจนเริ่มทำให้เกิดปัญหากับธนาคารเจ้าหนี้รายใหญ่อย่างธนาคารออมสิน ที่พบว่ามีหนี้เสียเพิ่มขึ้นมาก จนทำให้ธนาคารแห่งประเทศไทย (ธปท.) แนะนำให้ตั้งสำรองหนี้เสียเพิ่มเป็นเงิน 8,000 ล้านบาทในปีนี้ แต่ธนาคารขอผ่อนผันตั้งสำรองก่อนปีนี้ 4,000 ล้านบาท 
แนวทางการแก้ไขหนี้ที่ธนาคารออมสินเสนอ คือ ขอเจรจากับสหกรณ์ออมทรัพย์ครู ซึ่งปัจจุบันสังกัดอยู่กับกระทรวงเกษตรและสหกรณ์ ให้แบ่งกันหักหนี้ครูคนละครึ่งกับธนาคารออมสิน เพื่อให้การแก้ไขหนี้เป็นแนวทางที่ยั่งยืน
ในขณะที่สมาคมพัฒนาครูไทย เสนอให้รวมหนี้ของครูทั้งหมดไว้ที่ธนาคารกรุงไทย โดยให้ยืดเวลาปลดหนี้ภายใน 480 งวด หรือไม่เกินอายุ 75 ปี และลดดอกเบี้ยเงินกู้ลง 2% เหลือ 4% 
เฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) กล่าวถึงกรณีที่ธนาคารออมสินจะให้สหกรณ์ออมทรัพย์ช่วยรับภาระหนี้ครูนั้นคงเป็นไปได้ยาก เพราะที่ผ่านมาธนาคารออมสินดำเนินนโยบายที่ผิดที่เข้ามาแข่งขันกับสหกรณ์ปล่อยเงินกู้ครู โดยไม่ได้คำนึงถึงภาระหนี้สินของครู ทั้งที่ธนาคารออมสินควรที่จะมีการปล่อยสินเชื่อให้กับสหกรณ์โดยตรงเพื่อนำไปปล่อยกู้สมาชิกรายย่อยที่เป็นครูแทน ซึ่งแทบจะไม่มีความเสี่ยงเลย แต่กลับมาปล่อยสินเชื่อแข่งขันกับสหกรณ์
อีกทั้งออมสินจะเสนอขอแก้ไขกฎหมายสหกรณ์ที่จะไม่ให้สหกรณ์เป็นเจ้าหนี้ลำดับแรกๆ ที่รับการชำระหนี้ก่อนสถาบันการเงินนั้น ยิ่งเป็นไปไม่ได้ คงไม่มีสหกรณ์รายใดยอมให้แก้ไขกฎหมาย อย่างไรก็ตามก่อนหน้านี้ธนาคารออมสินก็ใช้นโยบายให้องค์กรต่างๆ เซ็นบันทึกข้อตกลง (เอ็มโอยู) เพื่อให้ออมสินได้รับชำระหนี้ก่อนสหกรณ์นั้นก็ไม่ประสบความสำเร็จ เพราะสหกรณ์มีกฎหมายสหกรณ์บังคับใช้อยู่ อย่างไรก็จะต้องรับการชำระหนี้ก่อน
“คงไม่มีสหกรณ์ออมทรัพย์รายไหนที่จะรับหนี้เสียออมสินมา เพราะทุกวันนี้สหกรณ์แต่ละแห่งก็มีการปล่อยสินเชื่อกับสมาชิกเกือบเต็มเพดานแล้ว รวมทั้งมีสมาชิกที่กู้เงินจากสหกรณ์ไปชำระหนี้คืนสถาบันการเงินอื่นๆ ด้วย” เฉลิมพล กล่าว
เฉลิมพล กล่าวว่า ได้แนะนำให้สมาชิกสหกรณ์ออมทรัพย์มีความระมัดระวังการปล่อยสินเชื่อ ต้องพิจารณาความสามารถการชำระหนี้ด้วย เพราะส่วนใหญ่สมาชิกที่กู้เงินเป็นผู้มีรายได้ประจำ กู้เงินมากเกินไปก็จะมีปัญหาไม่สามารถผ่อนชำระได้ ก็จะกลายเป็นหนี้ที่ไม่ก่อให้เกิดรายได้ (เอ็นพีแอล)
ทางด้านผู้บริหารของธนาคารกรุงไทย ปฏิเสธที่จะให้ความเห็นตามข้อเสนอของสมาคมส่งเสริมครูไทย เนื่องจากยังไม่ทราบว่ามีรายละเอียดอย่างไร และขณะนี้ก็มีหนี้ครูอยู่กับธนาคารในรูปแบบสินเชื่อกรุงไทยธนวัฏอยู่เช่นกัน
ทั้งนี้ จากรายงานของกรมส่งเสริมสหกรณ์ ระบุว่า ในปี 2557 มีสหกรณ์รวม 10,831 แห่ง แยกเป็นภาคการเกษตร 3,733 แห่ง นอกภาคการเกษตร 3,029 แห่ง และกลุ่มเกษตรกร 4,069 แห่ง สมาชิกรวมทั้งสิ้น 12.2 ล้านคน คิดเป็น 18.65% ของประชากรทั้งประเทศ สินทรัพย์รวม 2.3 ล้านล้านบาท เพิ่มขึ้นจากปีก่อน 9.74 ธุรกิจ ลงทุนโดยรวมมีมูลค่าทั้งสิ้น 2 ล้านล้านบาท ลดลงจากปีก่อน 1.61%
สำหรับธุรกิจที่มีสัดส่วนสูงสุดในระหว่างปี ได้แก่ การให้สินเชื่อแก่สมาชิก 1.2 ล้านล้านบาท คิดเป็น 61.58% ของมูลค่าธุรกิจทั้งสิ้น ลดลงจากปีก่อน 4.62% ซึ่งในจำนวนนี้พบว่า มีเอ็นพีแอลจำนวน 43,131 ล้านบาท จากปีก่อน 33,608 ล้านบาท หรือเพิ่มขึ้นจากปีก่อน 28.33% ซึ่งสัดส่วนของเอ็นพีแอลต่อการให้สินเชื่อรวมคิดเป็น 2.41% หากเปรียบเทียบกับเอ็นพีแอลของสถาบันเกษตรกับระบบธนาคารพาณิชย์ไทย ณ สิ้นปี 2557 คิดเป็น 15.56% (ยอดเอ็นพีแอลคงค้าง ณ วันสิ้นปีของระบบธนาคารไทยพาณิชย์ จำนวน 277,200 ล้านบาท ปีก่อน 265,600 ล้านบาท เพิ่มขึ้น 1.16 พันล้านบาท หรือ (4.37%)